REGULAMENTUL (UE) NR. 1236/2009 AL COMISIEI
din 10 decembrie 2009
de modificare a anexei I la Regulamentul (CE) nr. 732/2008 al Consiliului de aplicare a unui sistem de preferințe tarifare generalizate pentru perioada cuprinsă între 1 ianuarie 2009 și 31 decembrie 2011
COMISIA EUROPEANĂ,
având în vedere Tratatul privind Uniunea Europeană și Tratatul privind funcționarea Uniunii Europene,
având în vedere Regulamentul (CE) nr. 732/2008 al Consiliului din 22 iulie 2008 de aplicare a unui sistem de preferințe tarifare generalizate pentru perioada cuprinsă între 1 ianuarie 2009 și 31 decembrie 2011 și de modificare a Regulamentelor (CE) nr. 552/97 și (CE) nr. 1933/2006 și a Regulamentelor (CE) nr. 1100/2006 și (CE) nr. 964/2007 ale Comisiei (1), în special articolul 25,
după consultarea Comitetului pentru preferințe generalizate,
întrucât:
(1)
Decizia 2008/938/CE a Comisiei din 9 decembrie 2008 (2), astfel cum a fost modificată prin Decizia 2009/454/CE (3), a stabilit lista cu țările beneficiare care îndeplinesc condițiile pentru un regim special de încurajare a dezvoltării durabile și a bunei guvernanțe, prevăzută în Regulamentul (CE) nr. 732/2008 pentru perioada cuprinsă între 1 ianuarie 2009 și 31 decembrie 2011.
(2)
Coloana E din anexa I la Regulamentul (CE) nr. 732/2008 ar trebui să includă informații cu privire la țările beneficiare ale regimului special de încurajare a dezvoltării durabile și a bunei guvernanțe. Prin urmare, anexa I la Regulamentul (CE) nr. 732/2008 ar trebui modificată în consecință,
ADOPTĂ PREZENTUL REGULAMENT:
Articolul 1
Anexa I la Regulamentul (CE) nr. 732/2008 se înlocuiește cu textul prevăzut în anexa la prezentul regulament.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 10 decembrie 2009.